CELEX: C2005/057/45
Language: fi
Date: 2005-03-05 00:00:00
Title: Asia T-465/04: European Dynamics SA:n 25.11.2004 Euroopan yhteisöjen komissiota vastaan nostama kanne

5.3.2005   
            
            
               FI
            
            
               Euroopan unionin virallinen lehti
            
            
               C 57/26
            
         European Dynamics SA:n 25.11.2004 Euroopan yhteisöjen komissiota vastaan nostama kanne
   (Asia T-465/04)
   (2005/C 57/45)
   Oikeudenkäyntikieli: englanti
   European Dynamics SA, kotipaikka Ateena, Kreikka, edustajanaan lakimies N. Korogiannakis, on nostanut 25.11.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan.
   Kantaja vaatii, että yhteisöjen ensimmäisen oikeusasteen tuomioistuin
   
               —
            
            
               kumoaa komission (kalastuksen pääosasto) 15.9.2004 tekemän päätöksen, jossa kantajan tarjousta ei hyväksytty ja sopimus annettiin sille toimittajalle, jonka kanssa edeltävä sopimus oli tehty
            
         
               —
            
            
               velvoittaa komission tutkimaan uudestaan kantajan tekemän tarjouksen
            
         
               —
            
            
               velvoittaa komission korvaamaan kantajan oikeudenkäyntikulut ja muut kulut ja kanteesta aiheutuneet kulut, vaikka kanne hylättäisiin.
            
         Oikeudelliset perusteet ja pääasialliset perustelut
   Kantajayritys vastasi komission tarjouspyyntöön FISH/2004/02 (1) kalastuksen pääosaston tietojärjestelmiin liittyvien tietotekniikka- ja muiden palveluiden toimittamisesta tekemällä tarjouksen. Tarjous hylättiin riidanalaisella päätöksellä ja sopimus annettiin toiselle tarjoajalle, joka oli myös se toimittaja, jonka kanssa edeltävä sopimus oli tehty.
   Kantaja vetoaa päätöksen kumoamista koskevan kanteensa tueksi ensinnäkin siihen, että komissio loukkasi syrjintäkiellon ja vapaan kilpailun periaatetta. Kantaja katsoo, että komission päätös edellyttää kahden kuukauden tutustumisjaksoa suosi kantajan kannalta epäsuotuisasti sitä toimittajaa, jonka kanssa edeltävä sopimus oli tehty ja joka luonnollisestikaan ei tarvinnut tutustumisjaksoa. Samassa yhteydessä kantaja väittää myös, että tarjouspyynnön kohteena olevasta ohjelmistosovelluksesta ei ollut toimitettu tarjoajille riittäviä tietoja, kun taas sillä toimittajalla, jonka kanssa edeltävä sopimus oli tehty, luonnollisesti oli rajoittamaton pääsy sellaisiin tietoihin.
   Kantaja väittää edelleen, että komissio rikkoi varainhoitoasetusta (2) ja direktiiviä 92/50 (3), koska se käytti sellaisia arviointikriteereitä, joita ei ollut sisällytetty tarjouspyyntöön, nimittäin kantajan esittämän työryhmän kokoa, jota komissio piti liian suurena ja kantajan työryhmän jäsenten kokemuksen keskiarvoa vuosina, jonka komissio katsoi alhaisemmaksi kuin hyväksytyn tarjoajan ehdottaman työryhmän jäsenillä.
   Kantaja katsoo edelleen, että komissio teki ilmeisiä arviointivirheitä arvioidessaan kantajan tarjousta ja erityisesti arvioidessaan esitetyn työryhmän jäsenten ammattitaitoa sekä kantajan taloudellista tarjousta, jossa komissio kantajan mukaan virheellisesti oletti, että kaikki kantajan esittämät kuusitoista henkilöä työskentelisivät yhtäaikaisesti koko projektin ajan.
   Kantaja vetoaa myös komission EY 253 artiklaan perustuvan perusteluvelvollisuuden rikkomiseen ja siihen, että komissio ei ole toimittanut kantajan pyytämiä asiaan liittyviä tietoja kantajan tarjouksen hylkäämisen perusteista. Kantaja väittää myös, että komissio loukkasi hyvän hallinnon periaatetta ja rikkoi huolellisuusvelvoitetta koska se toimi huomattavalla viipeellä ja koska se ei antanut riittäviä vastauksia kantajan tiedonsaantipyyntöihin ennen tarjousten jättämistä.
   
      (1)  EUVL 2004/S 73 - 061407
   
      (2)  Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 tehty neuvoston asetus (EY, Euratom) N:o 1605/2002, EYVL L 248, 16.9.2002, s. 1
   
   
      (3)  Julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettu neuvoston direktiivi 92/50/ETY